amanoisuno/poet huggingface dataset:
德光禪人求讚 釋宗杲
有德必有光，其光無間隔。名實要相稱，非青黄赤白。參徹佛祖頂𩕳禪，不是等閑相誑嚇。我所參得底只要涅槃堂裏用，且不聽杜撰禪師三千八百畫。吾爲作證明，他年將作軌格。
若懷首座求讚歸洋嶼庵 釋宗杲
吾於閩有大因緣，夜夢晝思無間然。他日定歸洋嶼去，楞伽室內作終焉。
雪峰空長老求讚 釋宗杲
慧空抓著吾癢處，吾嘗劄著伊痛處。痛處癢，癢處痛，不與千聖同途，豈與衲僧共用。莫言掃帚竹裏無錢筒，蒿枝叢林無梁棟。雖然家醜不可外揚，也要諸方眼目定動。而今各自不得已，一任畫出這般不唧溜底老凍{鼻|鳥/瓜}。但將懸向壁角落頭，使來者瞻之仰之。晝夜六時燒兜樓婆畢力迦沈水栴檀之香，作七代祖翁之供。
師玿長老求讚 釋宗杲
畫得百千本，都盧祇這是。師玿好承當，楊岐第七世。
禪人求讚  其一 釋宗杲
咄哉滅胡種，面目真可惡。過橋便拆橋，得路便塞路。雖欲彊柔和，畢竟觸人怒。萬事類如此，誰敢相親附。乞兒囊本空，常誇敵國富。聞說閻羅王，未免生怕怖。休更放大言，嫌佛不肯做。
禪人求讚  其二 釋宗杲
鄒搜斂似天烝棗，輕輕觸著便煩惱。身著如來三事衣，口中謗佛法僧寶。從來纖芥不與人，一毫不就他人討。驀然合眼入黄泉，定須聒噪閻羅老。
禪人求讚  其三 釋宗杲
上無片瓦蓋頭，下無卓錐之地。赤骨𩪸箇渾身，與人爭甚閑氣。些子無明不奈何，說甚祖師西來意。
禪人求讚  其四 釋宗杲
鐵蛇在握，毒氣爍爍。擬議不來，劈口便著。
臨寂頌 釋宗杲
生也只恁麽，死也只恁麽。有偈與無偈，是甚麽熱大。
偈頌十四首  其一 釋宗杲
普提宿將坐重圍，劫外時聞木馬嘶。寸刃不施魔膽碎，望風先已竪降旗。
偈頌十四首  其二 釋宗杲
開人眼，閉人眼。一手推，一手挽。不是三要三玄，亦作四種料揀。畢竟是箇甚麽，雲峰輥毬，睦州擔板。
偈頌十四首  其三 釋宗杲
一刀截斷生死路，摩醯正眼頂門開。無邊業障俱鎖殞，寒山拾得在天台。
偈頌十四首  其四 釋宗杲
女流中有大丈夫，示現其身化其類。以戒定慧解脫法，攝彼貪欲瞋恚癡。雖處於中作佛事，如風行空無所依。過去未來及現在，塵沙諸佛及菩薩。異口同音發是言，善哉奇特世希有。心源清凈無憂喜，不作無喜無憂想。逢場作戲隨世緣，而於世緣無所著。六月火雲燒碧空，雷聲忽震三千界。銷除熱惱獲清涼，是彼丈夫誕時節。我說此偈助光明，普施法界諸女人。
偈頌十四首  其五 釋宗杲
佛之一字尚不喜，有何生死可相關。當機覿面難回互，說甚楞嚴義八還。
偈頌十四首  其六 釋宗杲
無諸比丘名近悅，爲母王氏請普說。妙喜便登曲收彔床，忉忉怛怛恣饒舌。從來法本離言詮，不假思量與分別。說甚地獄及天堂，四聖六凡俱泯絕。縱有魔王欲作難，金剛寶劍當頭截。王氏養子要參禪，只這一念永不滅。彈指頓明諸法門，釋迦彌勒齊超越。還如塗毒鼓當軒，一擊聞之皆腦裂。無邊煩惱悉蠲除，夙業舊殃湯沃雪。末後一句爲重宣，凝然萬里一條鐵。
偈頌十四首  其七 釋宗杲
荒田無人耕，耕著有人爭。無風荷葉動，決定有魚行。
偈頌十四首  其八 釋宗杲
青氈本是吾家物，今日重還舊日僧。珍重聖恩何以報，萬年松上一枝藤。
偈頌十四首  其九 釋宗杲
惡念既不生，善念常相續。諸波羅密門，一切自具足。
偈頌十四首  其一○ 釋宗杲
覺空空，覺空空。覺覺覺空，空空亦空。欲識無窮好消息，都盧只在此軒中。
偈頌十四首  其一一 釋宗杲
蓋天蓋地那一著，無今無古絕承當。謾將分付密禪者，一任諸方亂度量。
偈頌十四首  其一二 釋宗杲
瞎驢滅卻正法眼，臨濟宗風始大張。可憐裨販如來者，盡將蓋覆錯商量。
偈頌十四首  其一三 釋宗杲
無上大涅槃，圓明常寂照。凡愚謂之死，外道執爲斷。諸求一乘入，目以爲無作。盡屬情所計，六十二見本。妄立虛假名，何爲真實義。唯有過量人，通達無取捨。以知五藴法，及以藴中我。外現衆色像，一一音聲相。平等如夢幻，不起凡聖見。不作涅槃解，二邊三際斷。常應諸根用，而不起用想。分別一切法，不起分別想。劫火燒海底，風鼓山相擊。真常寂滅樂，涅槃相如是。吾今彊言說，令汝捨邪見。汝勿隨言解，許汝知少分。
偈頌十四首  其一四 釋宗杲
只欠{囗九}地一下爾，若得{囗九}地一下了。儒即釋，釋即儒。僧即俗，俗即僧。凡即聖，聖即凡。我即爾，爾即我。天即地，地即天。波即水，水即波。酥酪醍醐攪成一味，瓶盤釵釧鎔成一金。
偈頌十四首  其一五 釋宗杲
莫戀凈潔處，凈處使人困。莫戀快活卜，快活使人狂。如水之任器，隨方圓短長。放下不放下，更請細思量。三界與萬法，匪歸何有鄉。若只便恁麽，此事大乖張。爲報許居士，家親作禍殃。豁開千聖眼，不須頻禱禳。
畫髑髏頌 釋宗杲
即此形骸，便是其人。一靈皮袋，皮袋一靈。
讚法海真 釋宗杲
廓圓通門，續雲門派。燕坐胡床，虎視百怪。佩毘盧印，摧伏魔外。一句當陽，電光非快。不動道場，而入三昧。贊之毀之，俱遭白癩。
頌古六首  其一 釋宗杲
三千威儀都不修，八萬細行全不顧。只因鬧市裏等人，被人喚作破落戶。兜率內院久拋離，縱歸忘卻來時路。稽首彌勒世尊，得與麽寬腸大肚。
頌古六首  其二 釋宗杲
擔柴賣火村裏漢，舌本瀾翻不奈何。自道來時元沒口，卻能平地起風波。
頌古六首  其三 釋宗杲
即心即佛莫妄求，非心非佛休別討。紅爐燄上雪花飛，一點清涼除熱惱。
頌古六首  其四 釋宗杲
驀口一橈玄路絕，藥山之道始流傳。離鈎三寸無消息，覺海說乘般若船。
頌古六首  其五 釋宗杲
俱胝一指頭，喫飯飽方休。腰纏十萬貫，騎鶴下揚州。
頌古六首  其六 釋宗杲
何必不必，綿綿密密，覿面當機。有人續得末後句，許你親見二尊宿。
澄馮楫居士會藥山問石頭見性成佛公案偈 釋宗杲
梵語唐言，打成一塊。咄哉俗人，得此三昧。
證通身一具金鎖骨偈 釋宗杲
通身一具金鎖骨，堪與人天爲規則。要識臨濟小廝兒，便是當年白拈賊。
閱藏後題智證庵壁 釋宗杲
柏子拈來香滿廬，蒲團靜裏結跏呋。三年過眼千千卷，此際分明一字無。
偈四首  其一 釋曇賁
五百生中受屈，祇緣不識個落字。百千衆中較量，祇緣不識個昧字。都來兩字淆訛，陷卻多少平直。
偈四首  其二 釋曇賁
維摩病，說盡道理。龍翔病，咳嗽不已。咳嗽不已，說盡道理。說盡道理，咳嗽不已。本是長江湊風冷，卻教露柱患頭風。
偈四首  其三 釋曇賁
團圞擘不破，瀟灑覷不見。喚作正法眼，入地獄如箭。
偈四首  其四 釋曇賁
濃將紅粉傅了面，滿把真珠蓋卻頭。不識佳人真面目，空教人唱小涼州。
頌古四首  其一 釋曇賁
竿頭崖頭撒手去，閬州澧州尋路歸。廉纖脫盡全機露，八角磨盤空裏飛。
頌古四首  其二 釋曇賁
婆子因行掉臂，趙州因事長智。無端一句淆沎，惹得四海鼎沸。勘破了，有誰知。春風過後無消息，留得殘花一兩枝。
頌古四首  其三 釋曇賁
带雪含霜半倚籬，橫斜影裏露仙姿。前村昨夜春來了，竹屋老僧猶未知。
頌古四首  其四 釋曇賁
明宣一道聰明呪，暗寫兩行靈寶符。謾道騎鯨遊六合，何曾有夢到華胥。
悼落牙 釋曇賁
汝從何所來，遁跡在我口。美惡必同嘗，冷暖共知有。我口時動搖，汝體常堅守。夫何一病纏，遽落鉗匠手。汝今先我徂，我在嗟無後。堅者既不留，軟者豈能久。平生敲磕句，一一如雷吼。嚼破百彌盧，咬斷衆窼臼。我力既若是，汝形安得朽。無生復無離，庶洗言說咎。
偈二首  其一 釋曇賁
一見便見，八角磨盤空裏轉。一得永得，辰錦朱砂如墨黑。秋風吹渭水，已落雲門三句裏。落葉滿長安，幾箇而今被眼瞞。
偈二首  其二 釋曇賁
鬧籃方喜得抽頭，退鼓而今打未休。莫把乳峰千丈雪，重來換我一雙眸。
頌古二十七首  其一 釋曇賁
兩手擎來教放下，空身立地更疑猜。根塵識界無尋處，多謝春風爛漫開。
頌古二十七首  其二 釋曇賁
剎剎塵塵見不難，頭陀何苦被他瞞。當初若論收姦細，莫把瞿曇做佛看。
頌古二十七首  其三 釋曇賁
六月上伏，八月中秋。人平不語，水平不流。
頌古二十七首  其四 釋曇賁
日暖風和景更奇，華華草草露全機。荼蘼一陣香風起，引得遊蜂到處飛。
頌古二十七首  其五 釋曇賁
映林映日一般紅，吹落吹開總是風。可惜擷芳人不見，一時分付與遊蜂。
頌古二十七首  其六 釋曇賁
截斷從教來袞袞，隨流未必去滔滔。青山長鎖欲飛勢，滄海合知來處高。
頌古二十七首  其七 釋曇賁
漏傳長樂未央靜，月瀉甘泉太液秋。夜半樂聲回步輦，喚回三十六宮愁。
頌古二十七首  其八 釋曇賁
兩指斤開權撮起，一毛頭上爲吹開。這回不在身邊立，休說清風徧九垓。
頌古二十七首  其九 釋曇賁
未曾拈出定盤星，多少行家怨不平。待得權衡地就手，方知斤兩自分明。
頌古二十七首  其一○ 釋曇賁
認得斑斑急上弦，吼風一鏃去驚天。近前子細來觀覷，誰把藍田石射穿。
頌古二十七首  其一一 釋曇賁
風月山川共一家，誰來語下定龍蛇。太白不曾登便殿，筆頭昨夜自生花。
頌古二十七首  其一二 釋曇賁
一足垂來親點眼，嶺頭功德已圓成。長髭只怕精神露，卻指紅爐片雪輕。
頌古二十七首  其一三 釋曇賁
以何爲體呵呵笑，推倒當頭陷虎機。鳥带香從花裏出，龍含雨向洞中歸。
頌古二十七首  其一四 釋曇賁
黄鶴樓前題一篇，無限措大失平仄。長沙一隻眼長長，今古何曾有蹤跡。
頌古二十七首  其一五 釋曇賁
指點深紅與昔同，更無夭艷在芳叢。南泉笑裏移春去，留得殘紅醉蜜蜂。
頌古二十七首  其一六 釋曇賁
蒙頭不覺齁齁睡，開眼從教燄燄紅。若謂平常便無事，須防豆爆冷灰中。
頌古二十七首  其一七 釋曇賁
信手揮來一一親，祇林劍下絕煙塵。行徧天台幷雁蕩，歸來重看錦江春。
頌古二十七首  其一八 釋曇賁
血盆似口劍如牙，竭世樞機未足誇。親到龍潭龍不現，者回失卻眼中花。
頌古二十七首  其一九 釋曇賁
冰稜鎖斷長河口，不見人從鳥道來。一陣風回脩竹裏，玉闌干上雪成堆。
頌古二十七首  其二○ 釋曇賁
七寶盃酌葡萄酒，金花紙寫清平詞。春風院靜無人見，閑把君王玉笛吹。
頌古二十七首  其二一 釋曇賁
白牯問狸奴，虛空酬萬象。電激不停蹤，谷虛誰答響。啐兮啄兮，清機歷掌。回頭𨍏轢範秦時，舌上葛藤長萬丈。
頌古二十七首  其二二 釋曇賁
脫得邊城戍役身，卻來偷賞上園春。御街前畔低聲語，不覺衝他貌事人。
頌古二十七首  其二三 釋曇賁
水不洗水，金不博金。昧毛色而得馬，靡絲絃而樂琴。結繩畫卦有許事，喪盡真淳盤古心。
頌古二十七首  其二四 釋曇賁
牙根爛嚼真彌勒，腹裏橫吞老釋迦。大地虛空皆得飽，這回不到負檀家。
頌古二十七首  其二五 釋曇賁
一雨一陰風未和，春從不快裏消磨。桃花暗已隨流水，空使劉郎惆悵多。
偈頌四首  其一 釋了朴
清白傳家，赤窮到骨。心似寒灰，口如木突。縱有些兒葛藤，盡機也拈不出。憑何接待方來，聊與一摑一咄。
偈頌四首  其二 釋了朴
洞山麻三斤，趙州庭前柏。滯貨賣不行，未免著潤色。五彩畫牛頭，便道是極則。七寶絡象身，此個更奇特。
偈頌四首  其三 釋了朴
桃花紅，李花白，東君怯寒辨未得。且令蝴蝶舞三臺，啄木和成十八拍。呵呵呵，可憐陌上遊人，開眼堂堂著賊。
偈頌四首  其四 釋了朴
觀音巖玲玲瓏瓏，太白石丁丁東東。西園菜蟥似不堪食，東谷花發卻無賴紅。
呈無示和尚 釋了朴
赤腳波斯入大唐，一家有事百家忙。而今四海清如鏡，率土普天歸我王。
偈頌三首  其一 釋了朴
酷暑如焚不易禁，炎炎赫赫欲流金。夜明簾外無人到，靈木超然轉綠陰。
偈頌三首  其二 釋了朴
牛皮鞔露柱，露柱啾啾叫。燈籠佯不知，虛明還自照。殿脊老蚩吻，聞得呵呵笑。三門側耳聽，就上打之遶。譬如十日菊，開徹阿誰要。呵呵呵，未必秋香一夜衰，熨斗煎茶不同銚。
偈頌三首  其三 釋了朴
德山入門便棒，臨濟入門便喝。臨濟喝處，德山棒頭耳聾；德山棒時，臨濟喝下眼瞎。雖然一搦一擡，就中全生全殺。
頌古 釋了朴
靈雲一笑見桃花，三十餘年始到家。從此春風春雨後，亂隨名字落天涯。
偈 釋宗回
縣吏追呼不暫停，爭如長往事分明。從前有箇無生曲，且喜今朝調已成。
偈 釋本
半在河南半在北，一片虛凝似墨黑。冷地思量愁殺人，叵耐雲門這老賊。
偈頌三首  其一 釋先
小林三拜得吾髓，鷲嶺拈花一笑新。莫謂藏身無影跡，月明照見夜行人。
偈頌三首  其二 釋先
三轉法輪於大千，其輪本來常清凈。若能奉持速取證，急急如律令。
偈頌三首  其三 釋先
十二月初一，歲事將周畢。臘月火燒山，旱雷轟霹靂。瞌睡師僧驚覺來，三九依前二十九。
偈頌三首 鄭滋
大廈將顛仆，一木安能支。唐室既頹齧，有才何所施。表聖隱王官，出處適其宜。藩鎮方跋扈，擁兵相雄雌。尾大不可掉，綱紀日凌夷。雖云務姑息，要求無定期。當此誰爲援，欲進速禍基。優遊向泉石，琴酒聊自恣。休休復莫莫，終永忘所規。著史以見志，迂闊從人嗤。風馭去不返，幽谷空遺祠。名與前峰高，挺挺爲表儀。潔與飛瀑幷，濁流應忸怩。方今重完節，褒封來非遲。發揚在守土，抗章無媿辭。庶幾慰精爽，光輝于盛時。
墨梅  其一 王鈇
前身姑射冰相似，今代潘妃玉不如。坐對真成在江國，淡煙微雨暗扶疏。
墨梅  其二 王鈇
可是傷春故癯瘦，未應無意作娉婷。不須更向嶺頭覓，只此松煤更典型。
蝶 王鈇
粉翼瓊鬚似剪裁，飛飛自遠逐香來。花間得意情多恨，應笑王孫殢酒盃。
句 王鈇
誰言淹泊意，無酒爲澆胸。
臨終口占 蔡振
生也非贅，死兮何缺。與時俱行，別是一般風月。
題玉巖  其一 李傳
雨餘山色一番新，物態民情若遇春。正好憑高飄逸興，便教避世出紅塵。再登雲外通天路，就見巖中慕道人。俯仰熙和都得意，心歡手舞喜逢辰。
題玉巖  其二 李傳
良時漸近一歸新，人物熙熙樂此春。石磴屈盤登絕頂，巖高虛寂斷纖塵。登臨疑是壺中景，談笑真同物外人。可是英靈招隱逸，芳名千載起茲辰。
和張洵蒙亭詩韻 尚用之
江亭勝既冠三湘，仁智所樂皆其旁。翠岫俯映青羅光，上月喬木摩穹蒼。亭下川遐覆銀塘，水面風來笑語香。騷人相值喜飛觚，雄辯清談五月涼。飲餘相與坐方牀，論文日暮興何辰。佳篇疾讀韻瑯瑯，直疑星斗煥光芒。格高調古說奇方，況復筆法追二王。事業無窮嘆茫茫，丹鉛點勘策非郎。與公致道心可忘，浩歌直造無何鄉。
依楊益老韻賦曾公巖 尚用之
當暑都忘畏赫曦，遊觀邂逅得心期。咸其自爾從天造，賁以人爲特地奇。風露乍涼秋至後，林巒散影月明時。朱轓好事留佳客，大醉高巖許鎮隨。
留題雉山 尚用之
座下聞經本至誠，改頭易面悟前身。信知大道無難事，一念真如雉化人。
游澹山巖  其一 尚用之
我來訓狐無所聞，老人戲我不動塵。道愧未嘗分寸得，心灰要似尋常人。斷崖危絆藤蔓古，殘僧靜對桃李春。次山不遇過山谷，倬□妙句垂堅珉。
游澹山巖  其二 尚用之
巖深樹綠春長在，巖暝雨霽雲初歸。天愛護持有神物，蛇去因果無狐疑。石田藥臼誰與刻，香山乳竇苔生衣。未問城南閬州比，此景自是寰中稀。
賞梅佳什既不得陪從又莫獲少留深以爲恨輒賡嚴韻酬敘 孫逸
郡務裝懷日晷催，東園未睹一枝梅。從容後賞輸先見，汩沒塵勞恨阻陪。待雪最宜寒艷坼，迎春會有暗香來。悵然歸棹匆匆去，徒使臨風憶共杯。
張叔夜挽詩二首  其一 李儔
聲名凜凜動寰區，忠義存心老不渝。奮不顧生惟盡節，虞無遺策悉嘉謨。獨提南服三千旅，首冒重圍萬死塗。時事已更身已逝，惟將陰德付鵷雛。
張叔夜挽詩二首  其二 李儔
命世文章伯，鴻樞柱石臣。殞身因衛社，嗣德豈無人。丹旐西原路，輀車萬里春。一門蒙待遇，徒有淚沾巾。
青白堂 趙子巖
北庵竹玉青，南階梅雪白。吏散隱几坐，觀化聊自適。竹青表勁節，梅白留佳實。太守謝二友，粗官謾陳力。取名吾有寄，梅竹蓋假借。青白遺子孫，先訓存金石。斯民彫瘵餘，政教當尚德。雖微甘棠化，韋弦託三益。
題異花 荆州掾
山花紅與綠，日暮顔色足。無名我不識，有毒君莫觸。
中秋月和桃源夫人 陳純
仙源嘗誤到，羈思正蕭然。秋靜夜方靜，月圓人更圓。清尊歌越調，仙棹泛晴川。幽意知多少，重重類楚綿。
句 陳純
莫辭終夕看，動是隔年期。
詩一首 邊公式
松蘿深處有神天，小剎何妨納大千。掛塔定知宣久住，歌吟何幸得流傳。袖中出簡聊應爾，門上題詩豈偶然。顧我未除煩惱習，與師同結未來緣。
游大滌 丁先民
我欲避塵囂，乘風入洞霄。循溪山作路，駕水石爲橋。臺殿黄金鎖，神仙碧玉簫。拂衣天柱頂，清思欲飄飄。
游洞霄宮 丁先民
午過青山渡，揚鞭入洞霄。旁觀昔隱跡，信步冷泉橋。說簡金龍古，仙風道古饒。小軒曾寄宿，秋雨鬧芭蕉。
詠蟬 陸蒙老
綠蔭深處汝行藏，風露從來是稻粱。莫倚高枝縱繁響，也宜回首顧螳螂。
嘉禾八詠 披雲閣 陸蒙老
城角巍欄見海涯，春風簾幕暖飄花。雲煙斷處滄波闊，一簇樓臺十萬家。
嘉禾八詠 月波樓 陸蒙老
月疑宮闕下銀潢，碧轉欄干萬頃光。我是水晶宮裏客，倚樓猶自羨滄浪。
嘉禾八詠 金魚池 陸蒙老
池上春風動白蘋，池邊清淺見金鱗。新波已縱遊魚樂，調笑江頭結網人。
嘉禾八詠 宣公橋 陸蒙老
當時倉卒倚鴻籌，清白堪封萬戶侯。陵谷已非家世遠，畫橋依舊水東流。
嘉禾八詠 五柳橋 陸蒙老
五柳先生倦折腰，孤眠千載仰風標。青衫令尹頭如雪，不厭朝昏過此橋。
嘉禾八詠 會景亭 陸蒙老
清入欄干酒易醒，春風楊柳幾沙汀。平沙抵得瀟湘闊，祇欠螺峰數點青。
嘉禾八詠 蘇小小墓 陸蒙老
瑤臺歸去鶴空還，一曲霓裳落世間。秋雨幾番黄葉落，朝雲應欠到香山。
嘉禾八詠 羞墓 陸蒙老
玉顔羞見錦衣侯，草木煙封雨鎖愁。不似田文門下客，一貧一富不知羞。
赴官晉陵別端禪師 陸蒙老
枕上浮生過半百，短髪毿毿霜樣白。西溪溪上舊家山，歲歲故鄉歸似客。船頭漸近古松門，云是吳均讀書宅。煙雲半嶺見層樓，崢嶸鼇頂蓬宮窄。有人掛衲歸盤陀，稜稜瘦骨真維摩。幾年面壁舌不動，忽然拍手演漁歌。秋來滿船載明月，直鈎不釣閑黿鼉。一雨笠，一煙簑，五湖深處任風波。黄梅渡口水流急，救護心誰如老婆。
贄鄉先生吳邦範 陳顯良
蓬萊有喬松，特立風雨外。元氣毓靈柯，甘露日滋溉。昭映暘谷霞，文章成五采。矯矯梁棟資，明堂不久待。遠隔東瀛波，求之不可邁。清飈六合生，貞操千年在。終當巢鸞鳳，出與聖時會。
送張師言知台州二首  其一 李長民
岧嶢台嶽鎮東陬，地近行都委寄優。就付金庭老宮使，曾持虎節古揚州。行春想見勤宣布，訪古無因預唱酬。我誦甘棠增感慨，願公封殖表前修。
送張師言知台州二首  其二 李長民
皖嶺潛溪已厭觀，此行更賞浙東山。雲開天姥極清曠，霧暗石橋窮險難。年德俱高真召杜，風情未減眷樊蠻。側聞侍從多虛位，寧許耆英便賜閑。
廉堂 李長民
政拙慚無善最聞，但欣青嶂對誰門。公餘靜室聊觀易，客到廉堂謾潔罇。
城南蔣莊四首  其一 李長民
愁臥愁亭上，蘭時忽過中。幽人倦賞物，青帝謾施功。柳眼依依碧，桃梢冉冉紅。真須家醸酒，一醉百花叢。
城南蔣莊四首  其二 李長民
郊居人事絕，倦暑每晨興。蓮□池中佛，筍供林下僧。吟餘厭蟬噪，望遠喜禾登。朝市忘懷久，何勞羨賜冰。
城南蔣莊四首  其三 李長民
今旦商飈起，蕭然雲氣秋。稚蛩工促織，老蔓擬牽牛。莫賦潘安閣，聊登王粲樓。家園歸未得，孤夢遶松楸。
城南蔣莊四首  其四 李長民
寒來惟喜睡，忽忽又朝暾。地迥霜逾白，庭空鵲自喧。甑頭煙半吐，盞面酒微溫。莫問烏銀價，晴簷好負暄。
鹿苑寺一擊軒二首  其一 李長民
我聽風篁是梵音，如何俗耳等閑聞。自來擊處無人會，千古知心只此君。
鹿苑寺一擊軒二首  其二 李長民
密密堂堂悟有時，躁求那便契精微。憑誰舉似圓居士，好助香巖證上機。
海鹽道中 李長民
一舸凌風去，縈紆度幾村。水清魚視子，地美稻生孫。山近塵埃遠，秋晴枕席溫。悠悠向何所，欸乃武陵源。
句 李長民
地迥七杉成斗野，雨餘雙練瀉晴川。
圓壇午龕行事 王俊乂
平日郊邱事口談，今朝相祀列星參。大裘袞袞冕升南陛，小次龍牀近午龕。韋杜去真尺五，嵩神祀聖似呼三。清都佩玉人歸後，尚聽笙鏞萬谷酣。
大陽成湯殿內芝草詩 劉泳
新構湯祠映碧成，梁間瑞草表虔誠。也同□□寒光潤，氣稟元精素質清。神爵五莖難比□，建□三本未爲榮。烝民共喜嘉祥異，和氣時臻□□平。
譏王黼 宣和民謠
三百貫，且通判。五百索，直秘閣。
頌 釋法昇
我誦光明經，自得三昧力。舉起便周圓，何用高聲覓。一日三百部，日輪猶昃。見者總生疑，我自心堅實。
句 祝廉夫
會當歸去來。
用廉夫韻招諸友登清微亭 傅察
束带縛吏事，發狂中憤興。世情多面朋，噂沓惡背憎。緬懷数君子，皎皎瑩壺冰。披雲見顔色，洗翠露鋒稜。忘形到坦率，髙論破炎蒸。藹然嘉譽在，顧我獨無稱。文場屡交鏑，師老畏侵凌。况復時雨過，綠苗覆千塍。便當共臨眺，此興那可勝。孤亭枕席佳，下有寒潭澄。仰看霞綺散，坐待月華升。嘲詠縱歡謔，明朝期再登。
廉夫有會當歸去来之句復次前韻 傅察
少小尚奇偉，長年病莫興。折腰仕五斗，詎敢論好憎。居然畏罪罟，局如履春冰。每懷鷹隼翮，韝上看鋒稜。追随縉紳後，糠籺雜肴烝。泮宫天下士，藉甚得儒稱。巍巍衆峰上，跛足豈易凌。朝廷重薦延，拔茅餘空塍。公孫富經術，非子誰能勝。坐見萬頃波，甖缶汲逾澄。沛然下膏澤，蓊若朝雲升。勿云歎留滯，青史他年登。
次韻廉夫登清微亭二首  其一 傅察
蝸舍不容膝，煩歊局寢興。豈惟倦束带，絺綌猶云憎。清微跨城角，窣兀疑凝冰。深池暮黯黯，遠岫朝稜稜。往歲與申子，賓朋日雲蒸。遂令棟宇陋，顧盻流名稱。先生今詩伯，氣欲青雲凌。鏘然出佳句，椒蘭布畦塍。邀我避暑遊，意重愧難勝。何當酌沆瀣，神明自清澄。嗟彼浮名者，此亭豈易升。踟蹰恐後時，攝衣請先登。
次韻廉夫登清微亭二首  其二 傅察
大火氣方熾，新金伏未興。茅屋苦卑陋，藴毒空自憎。流汗常被體，滌煩屢飲冰。那堪青蠅輩，鼓趐作威稜。薰風爍炎日，沸鼎助薪蒸。每思謀爽塏，地隘舊無稱。高亭枕城隈，粉堞勢騰凌。清水繞其足，茂林瞰田塍。此間有異趣，躋攀弗能勝。佳招適我願，坐覺神魂澄。何當卜鄰舍，與子朝夕升。飄然忘世累，長嘯效孫登。
次韻祝廉夫登南樓 傅察
膏雨潤四野，草木蘇中乾。駕言共臨眺，凌雲陟層盤。華宇蔭曦日，溽暑随風闌。清談無俗好，茶果有餘歡。撥置簿領煩，憇此簟席安。悠然得佳趣，可以寄簪冠。耳目去局促，心體自廣胖。何如斂手版，觸熱事上官。晚来纖靄霽，矯首欣遐觀。一鳥沒天外，千林杳雲端。西山有爽氣，淺綠浮巑岏。翻疑圖畫裏，未覺雲夢寬。蕭蕭林間蟬，已如咽暮寒。直恐霜露至，歸歟可忘餐。
同七兄寄二李 傅察
昔我在淇水，二陸皆少年。伯也氣軒昻，丹鶴唳青田。季方文章士，摛華桃李妍。力學乃未已，有如火始然。相見一傾蓋，便誦膠漆堅。笑語玉麈折，登臨蠟屐穿。時時出秀句，洒若沈疴痊。爾来踰十歲，自當冠貂蟬。胡爲茅屋下，寂寞尚草玄。方今明堂構，收拾棟與椽。安得刷羽翮，吹噓送上天。此志儻不遂，何用空言傳。不如李翰林，沉醉自稱仙。不如陶彭澤，歸来謝塵緣。但解琴中趣，何妨甕傍眠。富貴草頭露，名譽空中烟。子意竟何如，余心方寂然。願求真實語，莫作猾頭禪。
夏日登清微亭 傅察
永日留煩暑，斯樓得屢登。向来知異境，高處若無憑。遠岫生雲直，輕風蹙浪層。試承金掌露，更接玉壺冰。抵掌賓朋盛，題詩氣象增。望窮遺憾在，我欲醉時升。
清微亭分韻得空字 傅察
縹緲千層外，縈紆一徑通。飛甍明落日，巨棟掛斜虹。賞眺資公退，招邀得調同。九天開浩蕩，萬象入牢籠。水色連晴碧，雲容借晚空。清乘庾公興，快挹楚王風。弁側金罍倒，樓昏畫角終。明朝車馬客，陡覺厭塵紅。
大暑同蔣明亞叟熙載夜登清微亭 傅察
土潤伏新金，陽歊困亭午。曦御駐征驂，朱光徹厚土。鳥雀噪階除，蛙蚓鳴草莽。簿領抗塵容，茅簷庇環堵。蜂蠆亂繩床，蚊蟁隱雷鼓。椶拂徒爾爲，青蠅敢予侮。避喧空百慮，對食但三吐。舉箑未搖風，揮汗已成雨。那能整冠巾，誰復對賓主。豈惟眩生花，坐覺氣如縷。南方有高樓，兀然蔽華宇。摳衣倦躋攀，策杖愁傴僂。俄頃叩雲端，飄蕭開洞府。新凉颯爾来，舊暑脱然愈。清池涌波瀾，疏星穿牖戶。夜氣襲冰霜，月明粲珪組。烏鵲倦還飛，遊魚清可数。珍菓走金盤，清談揮玉麈。群籟正囂囂，幽夢方栩栩。何當食瓊漿，一夕生毛羽。
夜登清微亭雲陰掩翳東北有雨少頃月出皎然復次前韻 傅察
融融暑未闌，悄悄夜方午。命駕聊叩門，尋幽得兹土。俯瞩但蒼茫，前瞻何鹵莽。萬籟正虛無，群生各安堵。蟬嘯作笙簫，蛙鳴當鍾鼓。鳬舄正参差，詼諧懼狎侮。豈惟冠蓋傾，已覺肝膽吐。坐久隱奔雷，天邉垂密雨。疏木列賓朋，衆峰自臣主。螢火落明星，爐烟裊青縷。那能勝酒杯，所欣瞻德宇。高歌屡激昻，失喜或俛偻。蕭颯濯塵襟，清虛湛靈府。快如仙爪爬，洒若頭風愈。須臾出金盤，照曜開玉戶。映浪雜瓊瑰，穿簾間璧組。斯遊豈前謀，後會難逆数。歡餘岸綸巾，語約揮松麈。可能伴雞棲，亦復随蝶栩。廣寒會可升，試爲刷翎羽。
次晁之道韻 傅察
翰林詩百篇，發興自斗酒。同遊八仙中，七者顔已厚。邇来数百年，斯人那復有。風流城東晁，四海蔚稱首。之子乃其豪，異代得密友。滿腹貯詩書，妙意寓醪酎。政使譽日新，位卑未爲醜。亭亭澗底松，不如園中柳。芝菌冠衆芳，其出木枯朽。叫閽問大鈞，得致君側否。
送承祖赴定州幕府 傅察
中山控北陲，強弩號百萬。單于銜國恩，方且事逃遁。謀帥得真儒，不煩一戟頓。風流本江左，亹亹有餘論。幕府極妙選，参謀不容遜。藉甚丞相孫，凌雲氣豪健。所懷社稷計，嘗願竊有獻。蹭蹬三十年，羈旅頗自困。因人作遠遊，實亦乖素願。談笑青油幕，聊復可排悶。嗟余謬從學，塵根苦遲鈍。一官聯事久，矜式每自勸。但覺有不如，未見有進寸。公亦不吾厭，叩撃愧煩溷。念當爲遠别，悵然亦多恨。時方苦炎蒸，行矣期強飯。
伯時往河東戲與廉夫分韻道相思之意三首  其一 傅察
日月劇跳丸，暫别亦已久。青山繚層巔，道里阻且右。今晨登南樓，會此同志友。思公聊北望，竚立但搔首。秋風八月天，霽色明朝牖。軒車何時來，遲爾一杯酒。
伯時往河東戲與廉夫分韻道相思之意三首  其二 傅察
朝氛霽西山，晚日明髣髴。搖憐太行上，陟巘眩可畏。王侯眇小夫，中盤凌雲氣。端如車公賢，談笑出真味。胡爲久崎嶇，使我重歔欷。王事有程期，来歸懼其未。
伯時往河東戲與廉夫分韻道相思之意三首  其三 傅察
之子何磊落，本是青雲才。委翅蓬蒿下，黧面垂䯱䰄。卜鄰與我遊，肝膽向人開。酒酣遺世累，謔浪絕嫌猜。西風換煩燠，四野無纖埃。方當共臨眺，公兮胡不来。
題毛彦謨容膝軒 傅察
夫子負異才，端若會稽笴。平生懷剛腸，於世少許可。文詞類激昻，議論耻媕婀。高名三十年，坐此常坎坷。同時英俊流，往往步青瑣。歸来樂簞瓢，琳宫得安坐。小軒僅容膝，陋巷生堀堁。唯餘豪俠氣，屢折每不挫。卻眡利名場，終身繫韁鎖。生雖華屋居，死或翳蓬顆。固知宇宙間，所有終非我。但當清吾心，餘事等么麽。
次七兄韻 傅察
蝸舍席爲門，清風無所扇。閑視纔半尋，起行空百轉。對食不下喉，流汗常被面。矧復鳬鶩行，摘尾抱大卷。余方有公事，汝輩宜罷遣。賴此伯仲賢，縱談逞雄辨。時時雜博奕，豈不賢遊燕。呼奴取其来，據榻聊一戰。初如兩軍交，整陣咸伺便。俄頃鋒刃集，解紛在一箭。或喜而撫掌，或駭而色變。或傍睨而審，或當局而眩。剝剝伐木聲，離離衆星現。勝負既已分，反奩若收電。卻尋文字觀，觸物本無戀。覓句屢吟哦，誦詩乍遊衍。百謫勿相聞，從渠書我殿。
晚登清微亭次祝教授韻 傅察
雉堞亭亭倚翠微，髙樓裊裊弄清暉。共邀嘉客扶笻杖，驟喜凉風振羽衣。過雨山川顔色好，投林鳥雀噪聲稀。月搖翠浪明珠碎，雲滿金波破鏡飛。雄辨琅琅如落屑，新詩句句似連璣。自憐性僻躭幽寂，卻恨匆匆便賦歸。
送朱熙載改官還鄉 傅察
陶唐名臣有朱虎，揖遜夔夷尊文祖。後来傑出漢雲孫，折檻當時誰敢侮。煌煌聖代見斯人，凛凛遺風振千古。乘牛不数魯家俠，衣錦何妨買臣窭。十年牢落困膠庠，五斗栖遲尚環堵。唯余豪氣自不除，傾蓋向人肝膽吐。忽然結束事征鞍，軒軒氣色浮眉宇。謂余倚門親久待，况復楓宸拜明主。朝廷公卿重薦延，騫騰一鶚生毛羽。高義如君世所稀，早據要路思禆補。
芝堂 傅察
弘度負土忘晨夕，空腸未忍進一溢。伯會隆冬不衣帛，野火燎原天雨澤。當時廬側産靈芝，盛事至今光史册。王家兄弟皆英豪，藉藉聲華若連璧。高文奥學乃餘事，一門躬行如萬石。孝思他日徹蒼旻，血淚垂頥灑枯柏。誰云草木但有生，始信幽明本無隔。煌煌三秀發坤祥，小大高低紫與白。搢紳駭嘆絕前聞，老稚提攜溢阡陌。爭言圖寫獻修門，坐見恩榮来絡繹。公獨掩耳更悲啼，吾忍貨名於窀穸。豈如採摘付兒童，大勝籯金滿千鎰。方今孝治軼唐虞，八行求賢常側席。公雖韞匵畏人知，定有新詩振奇蹟。
雪九首  其一 傅察
都城一日雪，庭戶浩已盈。呼兒試輕掃，留伴小窗明。
雪九首  其二 傅察
天公亦戲人，奇幻驚倐忽。朝来簷霤間，一一綴明月。
雪九首  其三 傅察
晚風掃連氛，客被憎夜峭。明朝赴看燭，更把崑山照。
雪九首  其四 傅察
高堂連夜賞，蛾眉映珠櫳。誰憐閉門客，衣穿履亦空。
雪九首  其五 傅察
黑雲埋日車，厚雪鎮坤軸。行路勿匆匆，包藏恐深谷。
雪九首  其六 傅察
忽驚陋巷間，踏作瓊瑤迹。坐聞郢中歌，妙句壓元白。
雪九首  其七 傅察
春雷忽隱隱，春雪復紛紛。農夫戒及澤，荷鍤已成雲。
雪九首  其八 傅察
撒鹽乍可擬，刻楮竟難成。妍詞覻天巧，應復召鄒生。
雪九首  其九 傅察
盈尺兆嘉祥，三登賀時泰。我雖無寸田，一飯猶足賴。
次韻杜無逸西園獨坐九絕句  其一 傅察
南浦送微波，西山来遠綠。日暮獨盤旋，慨然撫孤竹。
次韻杜無逸西園獨坐九絕句  其二 傅察
前輩不可見，古道邈難尋。何時赤松子，相與歸山陰。
次韻杜無逸西園獨坐九絕句  其三 傅察
折腰爲五斗，我已愧淵明。共赴東林約，悵然懷友生。
次韻杜無逸西園獨坐九絕句  其四 傅察
虛齋篆爐烟，兀然得禅寂。雖有錦繡腸，畫餅安可食。
次韻杜無逸西園獨坐九絕句  其五 傅察
亭亭澗底松，幹凌雪霜孤。既無鸞鳳翔，鳥雀来喧呼。
次韻杜無逸西園獨坐九絕句  其六 傅察
一世競榮利，紛若空中花。蚤作田園計，人生會有涯。
次韻杜無逸西園獨坐九絕句  其七 傅察
身遊闤闠間，心在孤雲杪。譬如登太山，頗覺天下小。
次韻杜無逸西園獨坐九絕句  其八 傅察
外慕亦無已，反身良有餘。乘流如可遊，韞匵豈藏諸。
次韻杜無逸西園獨坐九絕句  其九 傅察
聖德覆天下，歡然萬物春。北窗微笑傲，似是羲皇人。
題張季良適性齋 傅察
揚雄家無甔石儲，閉門作賦擬相如。鄴侯插架多異書，牙籖萬卷呑石渠。吾友張子斯人徒，嗜好酸鹹與衆殊。被褐懷寶老不癯，收拾萬卷以自娱。但願生爲蠧書魚，咀嚼英華味道腴。揮毫落紙驚群儒，佳處往往凌子。網羅秦漢包唐虞，上下千載歸指呼。自言此樂世所無，不羡潭潭卿相居。方今清廟收璠璵，肯使滄海遺明珠。髙名他日播天衢，行看旌帛来庭除。
伯仲時德升用均父韻送德父守葘川邀余同賦 傅察
妙齡擢秀如黄童，藉甚詞林振古風。瀾翻千載常在口，磊落萬卷獨蟠胸。不将龜筮論從逆，獨向詩書有高識。琳宫乞得十年閑，可但新詩勝疇昔。一麾自詭治東萊，洗眼看公手重拭。疲氓按堵身暫休，黠吏垂頭聲不出。人言功效真卓爾，歸近高堂渾含喜。喜公才氣更難量，致君要著巖廊裏。秋雲漠漠向空飛，颯颯凉風生桂枝。馬蹄又踏東川去，盤水洋洋可樂饑。我今作吏愧無補，夢寐林泉那得歸。會袖手版付丞相，卻掃庭闈戲綵衣。卜鄰僅許依仁里，與子艱難共生死。釣竿伴我訪滄溟，沮洳定無三尺鯉。
送傅倅 傅察
洺之水兮，其流舒舒。公之来兮，朱服熊車。士元展驥，仲舉題輿。公之来兮，民斯樂胥。洺之水兮，其流洋洋。公之化兮，春雨秋陽。袴襦頌洽，禾黍歲穣。公之化兮，民斯悦康。洺之水兮，其流瀰瀰。公之去兮，旌旂旖旎。父老攀轅，縉紳方軌。公之去兮，瞻望徙倚。洺之水兮，其流洩洩。公之德兮，此邦所愒。吏遵其畫，人懷其惠。公之德兮，久而勿替。洺之水兮，其流活活。公之名兮，兹其彌達。翔於朝宁，騫於省闥。公之名兮，莫我敢遏。
贈朱令中泮宫二首  其一 傅察
折桂陪英彥，彈冠接宷僚。志連秦璧固，論鄙楚師恌。逸驥終難縶，翔鸞詎可邀。緬懷巖下士，猶得夢中宵。
贈朱令中泮宫二首  其二 傅察
異時師盛德，此地喜同僚。大璧完無玷，和鐘小不恌。尊罍傾笑語，車馬費招邀。莫使光陰度，從今便卜宵。
余父子妻孥各在一方欲歸未得因感成詩 傅察
皎皎明河漢，悠悠度女牛。奔馳空歲月，南北尙淹留。所願各千里，此身兼百憂。如何有羽翼，来往亦遨遊。
思歸 傅察
舊國日已遠，東秦安在哉。水雲波浩蕩，林日影摧頽。野色撩詩興，秋風動旅懷。繋舟還信步，不覺詠歸来。
阻風次衡元度韻 傅察
水柳纜孤舟，飄飄萬里秋。遠風来不斷，髙浪去還收。菰葦蕭疏折，烟雲惨淡浮。賴知師德在，舟子亦多愁。
逍搖堂五詠  其一 傅察
欲識逍搖樂，都忘利與名。討論唯百氏，来往有諸卿。静覺羊腸險，閑看蝸角爭。超然窮妙理，知不愧荘生。